CELEX: C2006/060/82
Language: et
Date: 2006-03-11 00:00:00
Title: Kohtuasi T-449/05:  22. detsembril 2005  esitatud hagi — Dikigorikos Sillogos Ioanninon  versus  Euroopa Parlament ja Euroopa Liidu Nõukogu

11.3.2006   
            
            
               ET
            
            
               Euroopa Liidu Teataja
            
            
               C 60/42
            
         22. detsembril 2005 esitatud hagi — Dikigorikos Sillogos Ioanninon versus Euroopa Parlament ja Euroopa Liidu Nõukogu
   (Kohtuasi T-449/05)
   (2006/C 60/82)
   Kohtumenetluse keel: kreeka
   Pooled
   
      Hageja: Dikigorikos Sillogos Ioanninon (Ioannina, Kreeka) (esindaja: Sotirios Athanasiou )
   
      Kostjad: Euroopa Parlament ja Euroopa Liidu Nõukogu
   Hageja nõuded
   
               —
            
            
               tühistada Euroopa Parlamendi ja nõukogu 7. septembri 2005. aasta direktiivi 2005/36/EÜ kutsekvalifikatsioonide tunnustamise kohta (1) artikli 11 punkti c alapunktid i ja ii ning punkt d, artiklid 12 ja 13 ning artikli 50 lõige 3.
            
         
               —
            
            
               mõista kohtukulud välja Euroopa Parlamendilt ja nõukogult.
            
         Väited ja peamised argumendid
   Hageja Dikigorikos Sillogos Ioanninon (Kreeka advokatuur) on seisukohal, et vaidlustatud direktiiv puudutab otseselt ja individuaalselt teda kui pädevat siseriiklikku asutust, kelle ülesanne on hinnata tema liikmeks saada soovivate isikute kutsekvalifikatsioone, ning taotleb nimetatud direktiivi teatud sätete tühistamist; hageja arvates on nende sätete kohaselt võrdsustatud kõrgem kutsekvalifikatsioon sellele eelneva madalama kutsekvalifikatsiooniga ning liikmesriikidel on siseriiklike õigusnormide alusel lubatud võrdsustada ülikoolis õigushariduse kohta saadud diplomit madalama taseme kõrghariduse omandamist võimaldavas õppeasutuses saadud diplomiga ning võimaldada kutsealase koolituse diplomite omanikele anda võrdsed kutseõigused nendega, kes tõendavad ülikoolis õigusteaduse õppekava läbimist ka juhul, kui nad oma päritoluliikmesriigis ettenähtud tingimustele ei vasta.
   Hageja väidab oma hagi toetuseks, et vaidlustatud direktiivi vastuvõtmisel ületasid ühenduse institutsioonid oma pädevuse piire ning omastasid Kreeka Vabariigi põhiseadusliku pädevuse seoses kõrgeima hariduse taseme korralduse ja struktuuriga. Sellega seoses väidab hageja veel, et rikutud on subsidiaarsuse, proportsionaalsuse, läheduse, ühtekuuluvuse, kuritarvituste vältimise ja põhiseaduslike ning ühenduse pädevuste vastastikuse austamise põhimõtteid. Samuti leiab hageja, et rikutud on EL artiklit 6, kuna vaidlustatud direktiiv on vastuolus põhiõigusega tasuta haridusele, elukutse vaba valiku ja vaba teostamise põhiõigusega ning õigusega haridust tõendava dokumendi tegelikule kasutamisele.
   Hageja väidab ka, et rikutud on acquis communautaire'i ja seega on vaidlustatud direktiiv vastuolus EL artiklitega 2 ja 3. Lõpuks leiab hageja, et vaidlustatud õigusakti põhjendused on ebapiisavad ja vastuolulised.
   
      (1)  ELT L 255, 30.9.2005, lk 22.